Hótel Oddsson hefur verið boðið fram sem hjúkrunarrými. Sjúkratryggingar vonast til að allt að eitt hundrað ný hjúkrunarrými verði tekin í notkun á höfuðborgarsvæðinu í sumar.
Tveir hafa sótt um að heimild til reksturs hjúkrunarheimilis á höfuðborgarsvæðinu í húsnæði sem þegar hefur verið reist. Annað húsnæðið sem boðið er til rekstursins er hótel Oddsson við Grensásveg í Reykjavík.
Heilbrigðisráðherra tilkynnti í desember í fyrra aukafjárveitingu til reksturs nýrra hjúkrunarrýma sem taka ætti í notkun á þessu ári. Sjúkratryggingar auglýstu reksturinn í febrúar. Í skriflegu svari Sjúkratrygginga við fyrirspurn fréttastofu kemur fram að þrír lýstu áhuga á verkefninu en einn þeirra dró sig til baka. Sjúkratryggingar gefa ekki upp nöfn umsækjenda en Sóltún öldrunarþjónusta, sem rekur bæði Sóltún og Sólvang, staðfesti í samtali við fréttastofu að þau væru annar umsækjendanna. Sóltún getur boðið sextíu hjúkrunarrými í hótelinu Oddson. Nýju rýmin geta alls orðið eitt hundrað talsins miðað við útboðslýsingu Sjúkratrygginga. Sjúkratryggingar óskuðu eftir viðbótarupplýsingum frá umsækjendum og ekki liggur endanlega niðurstaða fyrir um hvort umsóknir beggja umsækjenda verða samþykktar. Fyrstu rýmin verða væntanlega tekin í notkun í sumar.
Hótel Oddsson í Reykjavík hefur verið boðið fram sem hjúkrunarrými. Sjúkratryggingar vonast til að allt að eitt hundrað ný hjúkrunarrými verði tekin í notkun á höfuðborgarsvæðinu í sumar.